Գլխավոր ուղևորը

**«Գլխավոր ուղևորը»** (), տասը ամսական Դարինա Գրոմովայի (26 դեկտեմբերի, 2014 – 31 հոկտեմբերի, 2015) լուսանկարը, որ զոհվել է ծնողների հետ միասին Սինայի թերակղզում A321-ի ավիավթարի արդյունքում։ Պուլկովո օդանավակայանում արված լուսանկարը, որն աղջկա մայրը՝ Տատյանա Գրոմովան, վերբեռնել է «ВКонтакте» սոցիալական կայքի իր էջ «Գլխավոր ուղևորը» մակագրությամբ, արժանացել է մեծ ուշադրության որպես ավիավթարի խորհրդանիշ։ Վերջինը դարձել է խոշորագույն վթարը ռուսական ավիացիայի պատմության մեջ։

## Լուսանկարը և արձագանքներ
Պուլկովո օդանավակայանում ապակու մոտ կանգնած և ինքնաթիռերին նայող Դարինա Գրոմովայի լուսանկարը հրապարակել է նրա մայրը՝ Տատյանա Գրոմովան, ВКонтакте և Ինստագրամի իր էջերում «Գլխավոր ուղևորը» մակագրությամբ. այդ հրապարակումը դարձել է վերջինը Տատյանա Գրոմովայի կյանքում։

Ինքնաթիռի կործանումից և զոհվածների ցուցակների հրապարակումից կարճ ժամանակ անց տասը ամսական աղջկա լուսանկարն արժանացել է մեծ ուշադրության, տարածվել ամբողջ աշխարհում և հրապարակվել բազմաթիվ լրատվամիջոցների կողմից, ցուցադրվել լուրերի թողարկումների ժամանակ և մեծ թվով հրատարակությունների կողմից հայտարարվել 9268 չվերթի ողբերգության խորհրդանիշ։

Ավիավթարից մի քանի օր անց change.org կայքում հայտնվել է հանրագիր Պուլկովո օդանավակայանում Դարինա Գրոմովայի հուշարձանը կանգնեցնելու համար։ Ըստ նախաձեռնողների մտահղացման՝ դա պետք է լիներ «գլխավոր ուղևորի» քանդակը փոքր ինքնաթիռը ձեռքին։ Մի քանի օրվա ընթացքում հանրագիրը հավաքել է  ավելի քան 160 հազար ստորագրություն։ Ռուսաստանի երիտասարդության միությունը նամակ է ուղարկել հայտնի քանդակագործ Զուրաբ Ծերեթելիին՝ խնդրելով դառնալ կոմպոզիցիայի հեղինակը, որը պետք է ներառեր Դարինա Գրոմովայի արձանը։ Զուրաբ Ծերեթելին համաձայնել է ստեղծել հուշարձանը և հայտարարել է, որ ունի մի քանի տարբերակներ, և ինքը համաձայն է հուշարձանի վրա աշխատել անվճար։ Դրանից առաջ Սանկտ Պետերբուրգի իշխանությունները հայտարարել են, որ քաղաքը միջոցներ չունի հուշարձանի ստեղծման համար, սակայն այն կարող է ընդունվել որպես նվեր։ Սանկտ Պետերբուրգի գլխավոր ճարտարապետ Ալեքսանդր Պետրովը նշել է, որ հուշարձանը չարժի տեղադրել Պուլկովո օդանավակայանում, քանի որ այդ դեպքում այն ողբերգական մտքեր կներշնչի ուղևորներին։

Ավիավթարից մեկ տարի անց կատարվածից ցնցված կոմպոզիտոր Իգոր Մատվիենկոն գրել է «Жить» երգի երաժշտությունը։ 2016 թվականին երգի ստեղծումն ավարտվել է, այն կատարել են ռուսական էստրադայի 27 արտիստներ։ Նույնպես մեկ տարի անց «The Davincies» խումբը ձայնագրել է Դարինային նվիրված իր «Главный пассажир» երգը։

## Ծանոթագրություններ

## Արտաքին հղումներ
* Дарина Громова, главный пассажир: крошечный символ большой трагедии
* Darina Gromova, la niña de 10 meses que se convirtió en símbolo de las 224 víctimas del avión ruso que se estrelló en Egipto // Բի-բի-սի
* Unidentified ‘components’ found in Egypt jet crash wreckage // The Times
* Toddler Darina Gromova is discovered 20 miles from Russian plane crash site // Daily Mail
* Russian plane crash tragedy epitomized by photo of toddler transfixed at airport window // Toronto Star
* Сети облетело фото Дарины Громовой — «главного пассажира» разбившегося лайнера A321 // Postimees
* Toddler transfixed by airport window encapsulates tragedy of plane crash // CTV News
* Body of Russian jet’s youngest victim could help solve crash mystery // New York Post

Կատեգորիա:Լուսանկարներ